Omul de afaceri Dragoș Anastasiu, președintele Camerei de Comerț și Industrie Româno-Germane (AHK România), se plânge că patronii din România sunt afectați de lipsa de forță de muncă, în timp ce milioane de români lucrează în străinătate.

„Suntem frustrați că sunt 4 milioane de români plecați în străinătate și noi suferim aici de lipsă de forță de muncă și mai calificată și mai puțin calificată. Suntem frustrați că educația și învățământul sunt subfinanțate și din această cauză suferă întreaga țară. Suntem frustrați de lipsa de digitalizare din aparatul de stat și pentru asta avem atât de multă birocrație și câteodată corupție. Suntem frustrați de lipsa de predictibiltate perpetuă și pentru că trăim într-o societate lipsită de un sentiment de bază, care se cheamă încredere” - a spus Anastasiu, șef al grupului Eurolines, cu afaceri de cel puțin 100 de milioane de euro pe an.

El a făcut aceste declarații joi, la Recepția de Anul Nou 2018 a Camerei de Comerț și Industrie Româno-Germane, de la București.